**Eflum sjúkraflutningaskólann**

H

eilbrigðisráðuneytið hefur birt til umsagnar drög að aðgerðaáætlun fyrir bráðaþjónustu og sjúkraflutninga til ársins 2025. Þótt vissulega beri að fagna því að málefni sjúkraflutninga séu komin á það stig að ráðuneytið geri drög að aðgerðaáætlun og birti til umsagnar, þá er ýmislegt við drögin að athuga, meðan annars varðandi sjúkraflutningaskólann.

Fjórðungssjúkrahúsið á Akureyri rekur sjúkraflutningaskólann samkvæmt samningi við Heilbrigðis­ráðuneytið. Skólinn sér um grunn- og framhaldsmenntun fyrir alla sjúkraflutningamenn í landinu, ásamt því að bjóða upp á endurmenntun af ýmsu tagi. Skólinn hefur verið að auka námsmöguleika með streymis- og fjarnámskeiðum, verklegri þjálfun af ýmsu tagi og síðast en ekki síst með því að skipuleggja starfsþjálfun nema hjá hinum ýmsu stofnununum. Skólinn hefur því lagt góðan grunn að menntun sjúkraflutningamanna í landinu. Engu að síður er skólinn, sem er rekinn á ábyrgð heilbrigðisráðuneytisins, ekki nefndur á nafn í drögum ráðuneytisins að aðgerðaáætlun sem snýr að sjúkraflutningum. Þetta verða að teljast undarleg vinnubrögð.

Í lið 3.4 er fjallað um að uppfæra námsskrá sjúkraflutninganámsins, en svo er bráðatæknanámi blandað inn í þá umræðu. Mælanlegt markmið er síðan sett að nám í sjúkraflutningum verði hluti af almenna skólakerfinu. Hér virðist höfunda áætlunarinnar skorti þekkingu á þessu tvennu þ.e. menntun sjúkraflutningamanna og hins vegar menntun bráðatækna. En svo aftur sé vikið að almenna skólakerfinu. Stór hluti sjúkraflutningamanna er í hlutastarfi eða er í raun útkallsfólk, á bakvakt. Það er mjög ólíklegt að það fólk muni sækja sér fullt nám í skóla til þess að stunda svo hlutastarf eða útkallsþjónustu. Vel getur verið að nám sjúkraflutningamanna færist í framtíðinni inn í almenna skólakerfið, en grunnurinn að því er að fleiri sjúkraflutningamenn verði í fullu starfi. Þangað til er eðlilegt og nauðsynlegt að efla sjúkraflutningaskólann.

Fela ætti sjúkraflutningaskólanum aukið hlutverki hvað varðar menntun í sjúkraflutningum, ekki síst sí- og endurmenntun. Í fyrirliggjandi drögum að aðgerðaáætlun segir meðal annars: „Einnig er lagt til að ákveðin námskeið til endurmenntunar séu án endurgjalds fyrir starfsmenn.“ Hinsvegar er það ekki útfært nánar hvernig námskeið er átt er við, hver eigi að halda þau, né hver eigi að greiða kostnaðinn. Þetta undirstrikar að sjálfsögðu nauðsyn þess að efla sjúkraflutningaskólann með því að tryggja honum aukin fjárframlög þannig að skólinn geti þróast og boðið upp á menntun fyrir sjúkraflutningamenn, án aukins námskeiðskostnaðar. Ekki síst þar sem rekstur skólans er á ábyrgð heilbrigðisráðuneytisins og að viðskiptavinir skólans eru annað hvort heilbrigðisstofnanir eða slökkvilið sem ráðuneytið eða undirstofnanir þess semja við.

Í fimm ára aðgerðaáætlun heilbrigðisráðuneytisins ætti að gera sjúkraflutningaskólanum mun hærra undir höfði, skólinn ætti að vera sérstakur liður í áætluninni. Undir þeim lið ætti að koma fram að auka eigi fjárframlög til skólans, að hann eigi að þróa og efla nám fyrir sjúkraflutningmenn en frekar, þar á meðal endurmenntun þeirra. Auk þess að halda námskeið fyrir vettvangsliða og að bjóða upp á námskeið fyrir aðra heilbrigðisstarfsmenn sem koma að bráðaþjónustu og sjúkraflutningum, s.s. lækna og hjúkrunar­fræðinga. Öll fræðsla á þessu sviði verði þannig á einni hendi, án aukinna námskeiðs­gjalda, samkvæmt samningi við heilbrigðis­ráðuneytið.

Birgir Finnsson, varaslökkviliðsstjóri Slökkviliðs höfuðborgarsvæðisins og fulltrúi rekstraraðila í fagráði sjúkraflutninga. Starfaði áður sem slökkviliðs- og sjúkraflutningamaður hjá Slökkviliði Ísafjarðar og varaslökkviliðsstjóri hjá Slökkviliði Akureyri.